Turvapaikanhakijoiden epäilty työsyrjintä Lahdessa siirtynee poliisitutkintaan - uusi valvontaisku syksyllä

Nina Räty

Lahdessa paljastui toukokuussa tapaus, jossa turvapaikanhakijoita oli palkattomassa työssä ravintolassa. Etelä-Suomen aluehallintovirasto (avi) puuttui asiaan ja tapaus on todennäköisesti etenemässä poliisitutkintaan.

- Tämä oli pitkään meidän lakimiehillämme harkittavana ja nyt on tehty päätös. Esitän, että tapauksesta tehtäisiin rikosilmoitus. Lopullisen päätöksen siitä tekee apulaisjohtajamme, kertoo Etelä-Suomen avin työsuojelutarkastaja Katja-Pia Jenu.

Hänen mukaansa mahdollisia rikosnimikkeitä voisivat olla työsyrjintä tai kiskonnantapainen työsyrjintä.

Turvapaikanhakijoihin liittyvästä työsyrjinnästä ei ole Jenun tietojen mukaan aiemmin tehty rikosilmoituksia Suomessa. Siksi on vaikeaa ennakoida, käynnistetäänkö tapauksesta esitutkinta tai eteneekö juttu joskus syyttäjälle ja oikeuteen.

Sellaisia tapauksia, joissa turvapaikanhakijoilla teetetään palkatonta työtä, ei ole tullut esiin Lahden tapauksen jälkeen koko Etelä-Suomessa. Sen sijaan muualla Suomessa on ollut muutama vastaava tapaus.

- Muistelen, että oli ainakin kaksi etnistä ruokakauppaa ja yksi parturi, Jenu sanoo.

Lahdessa turvapaikanhakijoiden palkaton työ ravintolassa oli venynyt pidemmäksi kuin Suomen Punaisen Ristin tavalliset 1–3 viikon tutustumiset työelämään. Työnantaja oli täyttänyt työkokeilusopimuksen, mutta SPR:n mukaan kyseessä olikin väärennetty paperi.

Avi tekee poliisin kanssa Lahdessa tänä syksynä taas yhteisen valvontaiskun, jossa käydään läpi erilaisia työpaikkoja.